謝湖州太守王成之給事送百花春糟蟹
作者：楊萬里
朝代：宋

paragraphs: 烏衣巷裏批敕手，整頓乾坤渠儘有。
天風吹入水精宮，一夜陽和徧花柳。
愛殺苕溪波底雲，揉雲釀出蒲萄春。
更挼百花作香塵，小槽濺破真珠痕。
一杯吸盡太湖月，郡齋忽念山中客。
遠澆白首草玄人，伯雅仲雅俱清絕。
一介不肯遣長鬚，却遣郭索持尺書。
二執戈者爭走趨，登彼糟丘勸腹腴，可憐郭索與陸諝。
不傍貴人熱門戶，却訪誠齋老病翁，多謝苕溪賢地主。